Benke László

*A boldog magány*

Ülök a parton egyedül,

mögöttem az Isten hegedül.

Fúj a szél. Valami boldog

dallam sodródik a vízen,

Isten meg csak bólogat

rá, hogy igen, igen, igen.

S mert jó jót mondani jóra,

hajlik a fény is, hajlik a nád is,

hajlok hát én is a szóra

bólogatásig, hiszen az Isten

a parton egyedül

nekem a boldog magányról hegedül.

*Jelek tavaszi kertben*

Amint a kertbe léptem, az öreg

megőszült költő

– oly sovány, áttetsző és titokzatos,

mint az Isten –

a vállam fogta át:

– Gyere, nézd ezt a csodát!

Karomon a gyönge ifjú ág

milyen pompás diadalt aratott

a tél sötét erőin!

Majd egy kicsit távolabbra vont

és megmutatta az egész

virágjába lobbant cseresznyefát.

– Ne félj, nem lesz atomháború,

magukat is elpusztítanák!

(Ezt csak neked és a barátomnak mondom.)

A hazai és nemzetközi uralkodó banditák

pedig az összes erőszakszervezetükkel,

valamennyi apparátusukkal

elmennek a pokolba!